**ПОШТОВАНИ РОДИТЕЉИ И УЧЕНИЦИ**

Пред Вама се налази један од најзначајнијих периода Вашег образовања, врло значајни дани, дани одлуке и дани када треба да покажете колико сте до сада научили и колико сте спремни за нове изазове. Налазимо се у посебној ситуацији у односу на раније генерације. Већ скоро годину дана радимо у отежаним условима епидемије. Због свега тога задаци и изазови који су пред нама, су много већи. Потребно је уложити додатни рад и напоре како бисте се што боље припремили за вашу прву велику проверу, завршни испит. Помоћ и подршку у том великом задатку, имаћете свакако од школе и својих наставника. Један од видова помоћи је свакако и припремна настава која траје целе ове школске године, а у наредном периоду ће бити интензивирана. Ваш задатак је да се поред великог рада код куће укључите у часове припремне наставе и искористите све видове помоћи које ће Вам пружити ваши наставници. Провера тога колико сте спремни за завршни испит је **пробни завршни испит**, на коме ће се симулирати сви услови завршног испита. Он ће се одржати **26. и 27.марта.2021.год.** После урађеног пробног теста и анализе резултата на њему моћи ћете да видите на којим садржајима треба још да радите како би на завршном тесту резултати били што бољи. **Завршни испит** ће се реализовати **23.24. и 25.јуна.2021.год.**

Ништа мањи задаци неће бити после завршног испита јер тада почиње избор жеља за школе и упис у жељену школу. Заједно са својим родитељима потребно је да ученици добро процене своје могућности(остварен успех на завршном испиту) и да одаберу адекватну школу усклађену са њиховим жељама и реалним могућностима за упис.

Ученицима желимо да што успешније ураде завршни испит и да упишу жељене школе.

Директор школе

Светлана Јовановић